གནད་འགག་འདི་ད་ལྟའི་ཕ་མ་ལ་ཐུག་ཡོད།ད་ལྟའི་ཕ་མ་དག་བོད་སྐད་བོད་ཡིག་ལ་བྱང་ཆ་མེད་ན་ཁོ་ཅག་གི་བུ་རྒྱུད་ལ་ནི་ཇི་ལྟར་ཆགས།དེ་ན་ད་ལྟའི་ཕ་མ་དང་འབྱུང་འགྱུར་ཕ་མར་གྱུར་ལ་ཉེ་བའི་བོད་མི་གཞོན་པ་རྣམས་ཀྱིས་འདི་ལ་བསམ་མནོ་གཏོང་དགོས་པ་མ་ཟད།ཅིས་ཀྱང་གཏོང་དགོས་པའི་འགན་འཁྲི་ཡོད།འགན་འཁྲི་དེ་ཇི་ལྟར་བྱུང་བ་རེད་ཅེས་རྨོངས་འདྲི་དང་རྨོངས་འཆར་ཡོད་མཁན་ཡོད་ཚེ།བོད་ཀྱི་ཨ་མའི་བུ་རྒོད་པཎ་ཆེན་རིན་པོ་ཆེའི་ལྗགས་རྩོམ་རྣམས་ལ་ཡང་ཡང་གཟིགས་དང་གསལ་བོ་ཡོད།དེ་བས་བོད་མི་སུ་ཞིག་གིས་རང་གི་བུ་ཕྲུག་ལ་དབྱུག་པ་འཕྱར་ནས་བོད་སྐད་སློབ་པར་བཙན་སྐུལ་གཏོང་བ་མིན་པར་རང་གིས་བོད་ཡིག་བཀླགས་ནས་བུ་ཕྲུག་ལ་བག་ཆགས་ཟབ་མོ་འཇོག་དགོས་པ་དེའོ།།དེ་ལྟར་ཕ་མ་དག་གིས་འགན་འཁྲི་འདི་ལྟ་བུ་ཞིག་ཐེག་ཐུབ་ན།མ་འོངས་བོད་ཀྱི་མི་རབས་གསར་བ་རྣམས་ཀྱིས་སྐད་ཡིག་ལ་ཆེ་མཐོང་སྤྲོད་པ་སྨྲོས་མེད་རེད།